text: Fundet død: Det var drab
  19 marts 2014 kl. 07.13
  Retsmedicinere i Aarhus fastslår, at dødfunden mand i Horsens er blevet dræbt af knivstik.
  En obduktion natten til onsdag har fastslået, at en mand, som tirsdag blev fundet død i Horsens, er blevet dræbt af knivstik. Det oplyser Sydøstjyllands Politi.
  Politiet fandt manden omkring middagstid tirsdag. Det skete, efter at mandens familie havde tilkaldt ordensmagten, fordi man ikke kunne komme i kontakt med manden.
  I første omgang havde politiet en mistanke om, at manden var død som følge af knivstik, men man var usikker på, om der var tale om et drab, eller om manden havde taget sit eget liv.
  Retsmedicinere i Aarhus har nu obduceret liget af manden, og de har på baggrund af deres undersøgelser slået fast, at der var tale om drab.
  Den dræbte er en afghansk mand på 22 år. Han var ikke kendt af politiet.
  